paragraph_text: Među povjesničarima vodi se rasprava oko toga zašto je tvrđava podignuta – na temelju navoda bizantskih i perzijskih povjesničara pretpostavlja se, da je razlog bila potreba da se sjeverozapadne granice hazarske države, odnosno trgovački putevi, štite od Mađara. U svakom slučaju, Hazari su za pomoć zamolili bizantskog cara Teofila, koji im je poslao svog doglavnika Petrona Kamatera; Hazari su u zamjenu Bizantu prepustili Hersones na Krimu.